**Jegyzőkönyv**

**Az Országos Erdészeti Egyesület küldöttgyűlésének**

**2020. december 9-én, 10.00-kor kezdődött (online) üléséről**

A küldöttgyűlés online videó konferencia hívás keretében, a Gotomeeting alkalmazáson keresztül valósul meg.

*Az ülés (videóhívás indításának) helyszíne:* 1021 Budapest, Erdészeti Információs Központ;

A helyszínen tartózkodik: Elmer Tamás főtitkár, Udvardi Annamária mb. titkárságvezető.

A küldöttgyűlés megnyitása előtt Elmer Tamás köszöntötte a jelen lévőket és néhány technikai információval látta el a küldötteket. Elmondta továbbá, hogy jelen videóhívással megtartott küldöttgyűlés hang- és képanyaga nem kerül rögzítésre.

Az ülést megnyitva Kiss László elnök köszöntötte Zambó Péter államtitkár urat, a megjelent küldötteket, Andrésiné Dr. Ambrus Ildikó és Nagy Frigyes Vince alelnököket, az Elnökség jelenlévő tagjait és az Ellenőrző Bizottság megjelent tagjait.

A jegyzőkönyv vezetésére Elmer Tamás főtitkárt, hitelesítőknek Kovács András küldöttet és Udvardi Annamária mb. titkárságvezetőt kérte fel.

A küldöttgyűlés megnyitása előtt Udvardi Annamária folyamatosan rögzítette az online felületre belépő küldötteket, majd jelentette, hogy 38 küldött jelent meg a videóhívásban, így elnök úr megállapította, hogy a küldöttgyűlés határozatképes.

**A napirendi pontok ismertetése előtt Elnök Úr felkérte Zambó Péter államtitkár urat, hogy köszöntse az egybegyűlteket.**

Zambó Péter államtitkár úr mindenekelőtt köszöntötte a mai napon 154 éves Országos Erdészeti Egyesületet, majd rövid tájékoztatást adott az ágazatot érintő aktuális kérdésekről. Államtitkár Úr tájékoztatójában kitért a járványügyi helyzet ágazatra gyakorolt hatására, a lassanként ismét élénkülést mutató fapiac helyzetére. Nagy dolog, hogy velünk erdészekkel már a legfelsőbb szinteken is számolnak, számítanak ránk, kikérik a véleményünket. Államtitkár úr tájékozatást adott továbbá az erdészeti szakképzés helyzetéről, a Soproni Egyetemet érintő örvendetes fejlesztési tervekről, továbbá az Agrárminisztérium és a magánerdőgazdálkodók között kialakult aktív, kulcsfontosságú kapcsolatról is. A tájékoztató végén Zambó Péter nagy köszönetét fejezte ki az erdészeti ágazatban dolgozó kollégák egészéves feszes és fegyelmezett feladat ellátásáért. Mindemellett hangsúlyozta, hogy a fiataloktól nagyobb aktivitást kér, hiszen látja, hogy a tehetséges fiatalok adottak a szakmánkban, de szeretné, hogy ehhez tettrekészség is társuljon!

**Köszöntő után Elnök Úr ismertette a napirendet:**

1. **Az Országos Erdészeti Egyesület 2020. évi tevékenységének és működésének értékelése**
2. **Az Országos Erdészeti Egyesület 2021. évi tagdíjának megállapítása**
3. **Az Erdészeti Lapok cikkpályázat eredményei, beszámoló**
4. **Egyebek**

A küldöttgyűlés az előzetesen megküldött meghívó szerinti napirenddel kerül megtartásra, mivel a küldöttek nincsenek teljes létszámban jelen ezért a napirend módosítására nincs lehetőség.

Az első napirendi pont keretében Kiss László elnök úr elmondta, hogy rendkívüli, nehéz, de sikeres év van mögöttünk, így különösen indokolt a visszatekintés:

Sokat elárul erről az évünkről, hogy a februárban nagy sikerrel zárult Országos Erdészbál volt az utolsó olyan rendezvényünk az évben, amelyet év eleji terveink szerint megtarthattunk. A kialakult járványhelyzet mellett az elnöki lemondás is új kihívások elé állította titkárságunkat. Online formában megtartott elnökségi-, ellenőrzőbizottsági ülések és küldöttgyűlések jogszerű lebonyolításához elengedhetetlen volt minden érintett – itt kiemelten a küldöttek – segítő együttműködése.

Örvendetes, hogy Egyesületünk és Alapítványaink pénzügyi helyzete stabil. Az egyes programokkal járó fokozott munkamennyiségnek és lehetőségnek köszönhetően titkárságunk már 10 fővel működik.

Ezután Elmer Tamás főtitkár beszámolt az idei évben megvalósult programjainkról. Ezek közül kiemelendő az ismét nagy sikerrel, a járványhelyzet ellenére is közzel 4000 táborozóval lebonyolított Erdei Vándortábor Program, valamint az idei év újdonságának számító Településfásítási Program. Ez utóbbi az Agrárminisztérium kezdeményezésére jöhetett létre, a Program keretében 475 településen 12ezer darab sorfa kerül elültetésre a 2020. őszi és 2021. tavaszi ültetési időszakban. Fontos megemlíteni, hogy helyi csoportjainknak köszönhetően minden ültetési eseményen erdész szakember jelenléte is biztosított.

Környezeti nevelési pályázaton keresztül megvalósuló programjaink nagy sikerrel zárultak. Erdőismereti vetélkedőnket folytattuk, erdők ökoszisztéma szolgálatatásait bemutató kommunikációs kampányt bonyolítottunk le, Év fája Programot, valamint döntéshozóknak szóló Erdei Szabadegyetemet szerveztünk.

Egyesületünk Trianon centenáriumi évére készülve 2018-ban történész és levéltáros szakemberek bevonásával kutatómunkába kezdett. Objektív képet szerettünk volna kapni a magyar erdőgazdálkodási ágazat trianoni helyzetéről, így egy új szemszögből is nézve a 100 évvel ezelőtti tragikus – mára már történelmi – eseményeket. A hagyományos nemzetgazdasági ágazatok között is egyedülálló törekvés ez a kutatómunka a hazai erdészet részéről. Napjainkra már világossá vált, hogy ez a hiánypótló kutatómunka eredményeinek publikálása, könyvben történő kiadása elengedhetetlen, hiszen múltunk ismerete jövőnk záloga is egyben. Ennek szellemében az így kiadásra kerülő könyvet szeretnénk a következő hónapban minden tagtársunkhoz eljuttatni. A könyv már nyomdában, AM és OTP támogatásokból fedezett a pénzügyi háttér, a Megosz közreműködését is kiemelten köszönjük.

A második napirendi pontban Elnök úr ismertette a napirendhez tartozó előterjesztést, amelyet a küldöttek előzetesen megkaptak.

A 2011. december 8-i Küldöttgyűlés határozatában kimondta, hogy a tagdíjak minden évben a fogyasztói árindex változásának megfelelő mértékben növekedjenek. (6/2011. (december 8. küldöttközgyűlési határozat)

Az elnökség 2020. december 4-i ülésén megvitatta a következő évi tagdíjak összegének kérdését. A KSH ~ 3,5 %-os inflációs előrejelzésével számolva a 2021-es tagdíj minimális mértékben emelkedne, ez azonban az Egyesület működését jelentősen nem befolyásolná.

A fentiek alapján az elnökség az Ellenőrző Bizottság támogatásával a 2021-es évben a tagdíjak változatlanul hagyását javasolta a küldöttgyűlés számára.

Az előterjesztés ismertetését követően, Elnök úr megkéri a küldötteket, hogy akinek kérdése, hozzászólása van, az a mikrofon bekapcsolása után jelezze. Nem volt a napirenddel kapcsolatos hozzászólás, így Elnök úr ismertette a határozati javaslatot és kéri a jelen lévő küldötteket, hogy a küldöttgyűlés után minél előbb küldjék vissza a határozati javaslattal kapcsolatban kiküldött szavazólapot.

**12/2020. (12.09.) sz. küldöttgyűlési határozat:** A küldöttgyűlés a 2021-es tagdíjak vonatkozásában a 2020. évi összegek változatlanul hagyása mellett dönt és a 2021. január 01-től érvényes tagdíjakat a következők szerint állapítja meg:aktív dolgozók tagdíja évi 10000 Ft; nyugdíjasok tagdíja évi 4000 Ft; kedvezményes (határon túli, tanuló, GYES-GYED, munkanélküli) tagdíj évi 1600 Ft.

A szavazáson jelen van 38 fő küldött. Szavazatok: 36 igen, 2 tartózkodás, 0 nem.

A beérkezett szavazólapok összesítését követően megállapítható, hogy a határozatot a küldöttek két tartózkodással, ellenszavazat nélkül elfogadták.

A harmadik napirendi pont keretén belül Elnök úr felkéri Haraszti Gyulát az Erdészeti Lapokban meghirdetett szakcikk-pályázattal kapcsolatos beszámolójának megtartására, eredményeinek ismertetésére.

Az eredményhirdetésre meghívást kaptak a pályázók és beléphettek az online felületre, előzetesen 3 fő jelezte részvételi szándékát, ők csatlakoztak a küldöttgyűléshez.

Haraszti Gyula ismertette a szakcikk-pályázat kiírásának előzményeit, munkafolyamatait, a beérkezett pályázatok értékelési, véleményezési folyamatát.

Az OEE és az Erdészeti Lapok Szerkesztőbizottsága több fiatal szerzőt kíván megnyerni a Lapokban való publikálásra – az erdész szakmából, és azon kívülről is.

Ezért 2019-ben szakcikk-pályázatot készítettünk elő az erdészettudomány, az erdészeti gyakorlat illetve az erdőhöz köthető biológiai és műszaki tudományterületek művelői körében.

Az Elnökség az előterjesztésemre, a 2019. november 7-i ülésén a 31/2019. (11. 07.) számú határozatában támogatta az EL cikkírói pályázatának meghirdetését és a kapcsolódó költségtervet.

A pályázatot az EL 2020. januári számának B2 oldalán hirdettük meg először, ezzel párhuzamosan az Egyesület honlapján is – három kategóriában. A potenciális pályázók oktatási, kutatási intézményeinek, munkáltatóinak, „véleményvezéreinek” figyelemfelhívó leveleket küldtünk, valamint mozgósítottuk az SZB tagjainak személyes kapcsolatait is.

**A pályázat eredménye**

Az Erdészeti Lapok 2020. évi szakcikk-pályázata lezárult. A Bíráló Bizottság elvégezte a feladatát.

Vezetői, Dr. Csóka György és Puskás Lajos urak megtették az írásos jelentésüket.

A pályázatot a beérkezett kéziratok mennyisége és színvonala alapján is sikeresnek ítélhetjük.

Ezért köszönet illeti a pályázókat.

A pályázatok kezelése, véleményezése jelentős munkát igényelt mindenkitől, aki a kéziratok kezelésében, véleményezésében tevékeny részt vállalt. Őket is köszönet illeti!

Cikkpályázatunkra előzetesen **82 pályázó regisztrált.**

A pályázati kiírásban részletezett 3 pályázati kategóriában, a június 30-i leadási határidőig

**48 pályamunka érkezett be** a Szerkesztőségbe, amelyek igen változatos szakterületeket fedtek le.

*Az értékelés folyamata*

A beérkezett pályázatokat névtelenné tettük, egyéni azonosító kódokkal láttuk el, melyek feloldását a pályázat titkári feladatait is ellátó Főszerkesztő ismerte egyedül, aki a pályaművek értékelési folyamatában nem vett részt.

A pályázatok értékelésére Bíráló Bizottság alakult, elnöki tisztét *dr. Csóka György* a NAIK ERTI Erdővédelmi Osztályának osztályvezetője, az Erdészeti Lapok szerkesztőbizottsági tagja töltötte be. Munkáját *Puskás Lajos*, a DALERD Zrt. Erdészeti Tájékoztatási Központjának nyugalmazott igazgatója, szerkesztőbizottsági tag segítette közvetlenül.

A Bíráló Bizottság az egyes bírálatokhoz részletes útmutatót és pontozólapot dolgozott ki, melyet minden egyes felkért bíráló egységesen használt a véleményezések során.

A véleményezési folyamat során **minden kéziratot három szakembernek küldtünk ki,** ügyelve az összeférhetetlenség/érintettség szempontjaira.

A bírálók **öt pontozási szempont alapján** (*Aktualitás, jelentőség; Az önálló munka/gondolatok felismerhetősége; Tartalmi színvonal;* *A megjelenítés színvonala;* „*Erdészeti Lapok szempont*”) alkottak szakmai véleményt, az egyes szempontokra **1-5 pontot adhattak értékelésként.**

**Így egy pályamű maximum 3 x 25, azaz 75 pontot kaphatott.**

A véleményezők által adott pontszámok néhány esetben nagy szórást mutattak - ezzel együtt is az összesített pontszámot tekintettük mértékadónak - nem próbáltuk meg súlyozással, vagy más módon kezelni ezeket az eseteket. Elfogadtuk, hogy az eltérő karakterű és s hátterű szakemberek esetenként eltérően ítélhetnek meg egy-egy munkát.

A pályamunkák bírálatára felkért szakemberek névsora (60 fő):

*Ambrus András, André Zoltán, Barton Zsolt, Berki Imre, Bíró Imre, Bordács Sándor, Burián Endre, Csépányi Péter, Csiha Imre, Csóka György, Csősz Sándor, Dobó István, Dobrosi Dénes, Dudás Béla, Duska József, Frank Norbert, Frank Tamás, Führer Ernő, Gácsi Zsolt, Gálos Borbála, Goda Péter, Gribovszki Zoltán, Halász Ágnes, Haraszti Gyula, Hirka Anikó, Horváth Ernő, Illés Gábor, Jánoska Ferenc, Király Gergely, Kiss Csaba, Koczka Zoltán, Kollár Tamás, Kolozs László, Koltay András, Kondorossy Előd, Korda Márton, Korn Ignác, Kovács Gyula, Kovácsevics Pál, Lakatos Ferenc, Lakatos Tamás, Madácsi Sándor, Markó Viktor, Molnár Tamás, Mőcsényi Miklós, Nagy Csaba, Ódor Péter, Puskás Lajos, Ripka Géza, Sárvári János, Schiberna Endre, Sipos Sándor, Szabó Lajos, Szénás Miklós, Tirják László, Tóth Gábor, Veperdi Gábor, Vig Károly, Winkler Dániel, Wisnovszky Károly.*

*A pályamunkák korcsoportok szerint:*

* az 1-es korcsoportban (középiskolások) **1 pályamunka,**
* a 2-es korcsoportban (a felsőoktatásban tanuló hallgatók) **17 pályamunka,**
* a 3-as korcsoportban (fiatal szakemberek, 35 éves korig) **30 pályamunka** érkezett.

A pályamunkák megoszlása témacsoportok szerint a következő volt:

Biológiai jellegű: 31

Ökonómiai/társadalomtudományi jellegű: 6

Műszaki jellegű: 5

Vegyes: 6

A pályázók száma alapján a legaktívabb intézmények:

SOE EMK 9

SZIE 6

ERTI 5

Pilisi Parkerdő Zrt. 5

KEFAG Zrt. 5

Gemenc Zrt. 3

Örvendetes, hogy a tudományos műhelyeink (SOE, ERTI) mellett más intézmények (pl. SZIE, ÖBKI), illetve erdőgazdaságok is képviseltették magukat a pályázaton. Mint ahogy az is jó, hogy számos pályázónál több háttérintézmény együttesen került felsorolásra (pl. erdőgazdaság és nemzeti park) - ami a felettébb kívánatos együttműködés jele.

Ahogy az érintett szakterületek sokfélék, úgy a pályamunkák színvonala is változatos.

Jó néhány olyan munka van, amit változtatás nélkül, illetve minimális változtatással tudományos laphoz is le lehet adni. Ezek szerzőinek javasolni fogjuk az Erdészettudományi Közleményekben való publikálás lehetőségét, és egyértelműen javasolhatók az Erdészeti Lapokban való közlésre is.

**A pályamunkák legalább fele az EL-ban közlésre javasolható** - azzal, hogy többségüket rövidíteni, tartalmukban az EL olvasóközönségére fókuszálni kell.

*A díjazott pályamunkák száma és a díjazás mértéke*

A jutalmazás vonatkozásában nem sorrendet, hanem **korcsoportonként két díjazási kategóriát állapítottunk meg (díjazott és kiemelt díjazott).**

Ezt indokolja a pályamunkák szakterületi változatossága (ami már eleve nehezíti a rangsor kialakítását), illetve a véleményezők sokfélesége is erre hat.

Az egyes korcsoportokban a jutalmazott dolgozatok száma közelítőleg arányos a beérkezett munkák számával, kissé felülreprezentálva a 2-es korcsoportot.

**A díjazott munkák száma összesen 15,** ami a beérkezett, illetve értékelhető pályázatoknak majdnem pontosan egyharmada. Ezt az arányt ösztönzőnek, ugyanakkor kellően differenciálónak is tartjuk.

|  |  |  |  |
| --- | --- | --- | --- |
| **Korcsoport** | ***Beérkezett* pályamunkák száma** | ***Díjazott***  **pályaművek száma** | ***Kiemelten díjazott* pályaművek száma** |
| 1 | 1 | 1 | - |
| 2 | 17 | 5 | 1 |
| 3 | 30 | 4 | 4 |
| **Összesen** | **48** | **10** | **5** |

**A „*díjazás*” összege 50 ezer Ft, a „*kiemelt díjazás*” pedig 75 ezer Ft (nettó).**

A Bíráló Bizottság jelentését az EL SZB megvitatta és elfogadta.

A jelentés alapján készült záró tájékoztatást az Elnökség, a 2020. december 4-i ülésén tudomásul vette.

A bírálat lezárásáról és eredményéről a pályázókat értesítettük.

A táblázatban szereplő pályamunkák és szerzőik, korcsoportonként, kategóriánként, névsorban:

1-es korcsoport:

*12: A gyilkos galóca és a rajta élősködő Mycogone rosea bemutatása*

**Dredor Dominik – díjazott -** AM ASzK-Mátra Erdészeti, Mezőgazdasági és Vadgazdálkodási Szakgimnáziuma, Szakközépiskolája és Kollégiuma – erdésztechnikus szak, 10. évfolyam

2-es korcsoport:

*40: A kocsányos tölgy természetes megmaradó újulatának tömegességi viszonyai a Felső-Kiskunságban*

**Haraszti László – kiemelt díjazott** - Szent István Egyetem, természetvédelmi mérnök hallgató

*01: Fekete gólyák fészkelőhelyei a Gemenc madárvédelmi Natura 2000-es területen*

**Balázs Fanni – díjazott** Kaposvári Egyetem, Természetvédelmi mérnök BSc

*26: Mesterséges odúk kihelyezése a Gemenc Zrt. Pörbölyi Ökoturisztikai Központjának területén,*

*2018-2020*

**Balázs Fanni – díjazott** Kaposvári Egyetem, Természetvédelmi mérnök BSc

(Szakmai koordinátor - Barabás Tamás, Gemenc Zrt.)

*05: Kísérletek a szürke tölggyel a klímaváltozás ellen - Új megoldások az Alföldön*

**Hegedűs Ivett – díjazott** - erdőmérnök hallgató – SOE EMK

*35: A Peszéri-erdő denevérfajainak felmérése ultrahang-detektoros mintavétel alapján*

**Sirányi Flóra – díjazott -** Szent István Egyetem, Mezőgazdaság és Környezettudományi Kar, természetvédelmi mérnök hallgató

*06: A domborzati kitettség és a növényzet hatása a hőmérséklet és a légnedvesség napi menetére*

**Stofa Krisztián – díjazott** – erdőmérnök hallgató – SOE EMK

3-as korcsoport:

*10: Egyes erdőgazdálkodási tevékenységek hatása a bálványfa terjedésére*

**Erdélyi Arnold1**, **Hartdégen Judit2** – **kiemelt díjazott** – biológusok – 1doktorandusz - Szent István Egyetem, Környezettudományi Doktori Iskola – Magyar Madártani Egyesület

*38: Különböző erdészeti beavatkozások hatása egy pilisi gyertyános-tölgyes aljnövényzetére*

**Horváth Csenge Veronika – kiemelt díjazott** – biológus, doktorandusz ELTE TTK, tud. segédmunkatárs, ÖBKI

*47: Aszályok hatása somogyi tölgyes állományokban*

**Dr. Németh Tamás Márton1, Dr. Szabó Orsolya2** – **kiemelt díjazott** – 1 természetvédelmi mérnök, 2erdőmérnök, környezetkutató - NAIK ERTI

*02: A vadászati célú etetőhelyek gyomfertőzöttsége a Mátrai Tájvédelmi Körzetben*

**Rusvai Katalin** – **kiemelt díjazott** - doktorandusz,SZIE, Környezettudományi Doktori Iskola

*39: Faállomány típusok párolgásának összehasonlítása távérzékelésen alapuló adatok segítségével*

**Csáki Péter – díjazott –** környezetmérnök, tud. segédmunkatárs, SOE EMK Geomatikai, Erdőfeltárási és Vízgazdálkodási Intézet

*43: Jelölési tapasztalatok tisztítás korú állományban*

**Kiss Bence – díjazott** – erdőmérnök, erdőgondnok – Pilisi Parkerdő Zrt. Valkói Erdészet

*48: Az Erdészeti Terepi Adatrögzítő (ETA) bevezetésének gyakorlati tapasztalatai*

**Molnárné Baltringer Ajnó – díjazott –** erdőmérnök, erdőgazdálkodási előadó, Pilisi Parkerdő Zrt.

*30: Hullámtéri erdőgazdálkodásról – vízkár-elhárítási szempontoknak megfelelő Tisza partvonalat kísérő erdőállományok*

**Szilágyi Annamária – Vizi Dávid Béla – dr. Právetz Tamás – díjazott –** KÖTIGVIZIG – árvízvédelmi és kiemelt műszaki referensek

**Az OEE, az EL szerkesztősége és Szerkesztőbizottsága tisztelettel gratulál minden díjazottnak!**

Az egyebek napirendi pontban Elmer Tamás főtitkár röviden bemutatta az Egyesület részére készülő tagnyilvántartó rendszert, amely lehetővé teszi a Helyi csoport titkároknak, hogy közvetlenül hozzáférhessenek saját csoportjuk adataihoz, valamint az Egyesület történetiségének megőrzéséhez.

Az ülés végén Kiss László elnök megköszönte a küldöttek részvételét és bezárta a küldöttgyűlést.

Budapest, 2020. december 09.

|  |  |
| --- | --- |
| Elmer Tamás  főtitkár | Kiss László  alelnök |